作者:李珣
標題:臨江仙
內容:簾卷池心小閣虛，暫涼閒步徐徐。芰荷經雨半凋疏。拂堤垂柳，蟬噪夕陽餘。不語低鬟幽思遠，玉釵斜墜雙魚。幾回偷看寄來書。離情別恨，相隔欲何如。鶯報簾前暖日紅，玉爐殘麝猶濃。起來閨思尚疏慵。別愁春夢，誰解此情悰。強整嬌姿臨寶鏡，小池一朵芙蓉。舊歡無處再尋蹤。更堪回顧，屏畫九疑峰。